Nieu-Seeland hoor vandag of vlag verander | Maroela Media
Die voorgestelde nuwe vlag (links) en die bestaande vlag met die Britse Union Jack (regs) Foto: Marty Melville/AFP/Getty Images
Nieu-Seelanders sal Donderdag hoor of hulle die Britse Union Jack op hul vlag gaan behou, en of dit met ŉ silwer varingblaar vervang gaan word, nadat 2 miljoen mense aan ŉ referendum deelgeneem het.
Kiesers moes besluit tussen die bestaande vlag, wat al sedert 1902 ŉ nasionale simbool is, en ŉ nuwe ontwerp wat saamgestel is nadat meer as 10 000 inskrywings deur die publiek ontvang is.
Die inskrywings het gestrek tussen ernstig tot belaglik, soos een met ŉ kiwivoël wat ŉ groen laserstraal uit sy oog skiet. Die wenontwerp was uiteindelik ŉ samestelling tussen die ou en die nuwe, deur die Suiderkruis-sterformasie te behou, maar dit Britse simbool met ŉ inheemse plant te vervang.
Ná miljoene dollar aan die proses bestee is, het meningspeilings egter daarop gedui dat Nieu-Seelanders waarskynlik die bestaande vlag verkies. Voorstanders vir die nuwe vlag het egter nog nie hul hoop laat vaar nie, en gesê hulle het momentum aan hul kant.
“Dit gaan naby wees,” het Lewis Holden, voorsitter vir ŉ veldtog vir verandering, gesê. “Ek sal daarvan hou om te sien hoe ons die lyn oorsteek.”
Holden het gesê hy glo ŉ meerderheid van die kiesers is ten gunste daarvan om die vlag te verander, maar nie almal hou van die nuwe ontwerp nie.
Diegene wat verandering soek, het gesê die huidige vlag is ŉ “oorblyfsel uit die land se koloniale verlede” en “te naby” aan Australië se vlag.
Diegene wat verkies dat die vlag onveranderd moet bly, het gesê die nuwe ontwerp is nie inspirerend nie of bloot ŉ poging deur eerste minister John Key om ŉ nalatenskap te skep.
Meer as 66% van die 3,2 miljoen geregistreerde kiesers het aan die referendum deelgeneem.
Donderdag se uitslag sal voorlopig wees, alhoewel die laaste geldige stembriewe wat binne die volgende paar dae sal inkom, nie noodwendig die uitslag sal verander nie, tensy dit buitengewoon naby is.
Ek dink die vlag is prakties en baie mooi. Raak onslae en maak julle los van die Britte.
Knip daai naalstring ja
Die vlag is nie saamgestel uit meer as 10 000 inskrywings nie, dit is gekies uit meer as 10 000 inskrywings. As dit ’n samestelling van al die inskrywings was moes ons seker die kiwi met die groen lasers gesien het op die vlag, of hoe?
Ons vra om verskoning indien die bewoording van die berig verwarring veroorsaak het. Die berig is gewysig.